KC ไฟเขียวขายที่ดินย่านลำลูกกา มูลค่า 35ลบ. หวังใช้เป็นทุนหมุนเวียน-เสริมสภาพคล่องการเงิน
บอร์ด KC ไฟเขียวบ.ย่อยขายที่ดินย่านลำลูกกา จำนวน 10 ไร่ มูลค่า 35 ลบ. หวังใช้เป็นทุนหมุนเวียน-เสริมสภาพคล่องการเงิน ลดปัญหาภาระหนี้สินบริษัท
16 ต.ค. 2561

บริษัท เค.ซี. พร็อพเพอร์ตี้ จำกัด (มหาชน) หรือ KC เปิดเผยว่า ที่ประชุมคณะกรรมการบริษัทเมื่อวานนี้ (15 ต.ค.) มีมติอนุมัติให้บริษัท โมเดิร์น สตรีท จำกัด ซึ่งเป็นบริษัทย่อย จำหน่ายที่ดิน โฉนดที่ดินเลขที่ 1641 เลขที่ดิน 16 ตั้งอยู่ที่ตำบลบึงคำพร้อย (คลองหกวาสายล่างฝั่งใต้) อำเภอลำลูกกา จังหวัดปทุมธานี ขนาดพื้นที่ 10 ไร่ 0 งาน 62 ตารางวา ให้แก่ บริษัท เลิศสามารถโยธา จำกัด ในราคา 35 ล้านบาท
ทั้งนี้ การจำหน่ายที่ดินบึงคำพร้อยของโมเดิร์น สตรีท จะทำให้โมเดิร์น สตรีท ได้รับเงินจากการจำหน่ายที่ดิน และสามารถให้บริษัทกู้ยืมเงินได้ โดยบริษัทจะนำเงินดังกล่าวไปใช้เป็นเงินหมุนเวียนในกิจการและเสริมสภาพคล่อง รวมถึงแก้ไขปัญหาภาระหนี้สินของบริษัท